La Regidoria de Mobilitat Sostenible prepara la pavimentació del solar de “La Cultural” amb una inversió de 34 mil euros
07 de setembre de 2020

Segons el regidor de Mobilitat Sostenible, Paco García, “des de principi de la legislatura s'ha estat treballant en la pavimentació del solar de ‘La Cultural’, parcel·la titularitat de la Generalitat Valenciana, amb l'objectiu d'adaptar-lo i millorar la seua situació per a ús d'aparcament públic gratuït, en una actuació que estava prevista dins del programa de pressupostos participatius, ja que va ser una de les propostes votades per la ciutadania”.

Per a això, una de les premisses necessàries era tindre la cessió per a eixe ús concret per part de la Generalitat, extrem que s'ha materialitzat en últim ple del Consell celebrat divendres passat, on s'ha acordat la cessió gratuïta al municipi de Llíria amb la finalitat de destinar-lo a aparcament públic gratuït.

Segons García, “des de l'Àrea de Mobilitat sostenible ja s'ha redactat la memòria d'obres per a l'adequació del solar i s'està en tràmit de contractació de les obres d'adaptació, les quals està previst puguen iniciar-se abans que finalitze l'any 2020”.

El cost de l'actuació serà d'uns 34.000 euros, la qual consistirà en una millora dels accessos, senyalització, la pavimentació completa de la parcel·la, el pintat de les places d'aparcament i la connexió amb la xarxa de sanejament per a l'evacuació de les aigües pluvials.

D'acord amb la resolució de cessió, l'Ajuntament de Llíria es farà càrrec durant la vigència de la cessió del manteniment, conservació i reparacions de “La Cultural”.

Finalment, Paco García ha apuntat que esta inversió “millorarà la dotació de la xarxa d'aparcaments dissuasius que disposa Llíria en diversos punts de la localitat, la qual ha sigut i està sent ampliada amb la incorporació en els últims anys dels aparcaments de Mura, entrada des de València, i Antiga Estació de Renfe, punts des dels quals es pot anar a qualsevol zona comercial o de serveis del municipi en pocs minuts a peu”.